KOMISJONI TEATIS EUROOPA PARLAMENDILE, NÕUKOGULE, EUROOPA MAJANDUS- JA SOTSIAALKOMITEELE NING REGIOONIDE KOMITEELE

ELi meetmed keskkonnanõuete täitmise ja keskkonnaalase juhtimise parandamiseks

1.Sissejuhatus ja taust

Käesolevas teatises esitatakse tegevuskava ELi keskkonnaõiguse järgimise ja keskkonnaalase juhtimise parandamiseks. Tegevuskava hõlmab komisjoni koostööd liikmesriikide ja spetsialistidega, nagu inspektorid, audiitorid, politseiametnikud ja prokurörid, et luua arukas ja koostööle suunatud ELi keskkonnaeeskirjade järgimise kultuur sellistes valdkondades nagu tööstuslik tootmine, jäätmete kõrvaldamine ja põllumajandus.

ELis juba on suur hulk hästi väljatöötatud keskkonnaalaseid õigusakte. Ometi esineb nende rakendamisel suuri probleeme, nagu on rõhutatud komisjoni keskkonnapoliitika rakendamise läbivaatamise aruandes. Need probleemid on seotud püsivate keskkonnaprobleemidega, nagu vee hajureostus, linnaõhu halb kvaliteet, ebapiisav jäätmekäitlus ning liikide ja elupaikade vähenemine. Samuti esineb palju keskkonnakuritegusid ning komisjonile esitatakse arvukalt keskkonnaalaseid kaebusi ja Euroopa Parlamendile sellealaseid petitsioone. Õigusaktide mitterakendamise põhjustatud kulud on hinnanguliselt 50 miljardit eurot aastas. Õigusaktide parem rakendamine aga võib tuua suurt kasu, ilma et oleks vaja luua uusi õigusakte.

See eeldab muu hulgas keskkonnaeeskirjade järgimist kohapeal, mis tähendab, et ettevõtjad, kommunaalettevõtted, maaomanikud ja muud kohustatud isikud peavad täitma oma tegevusega seotud keskkonnaalaseid kohustusi. Kohustused võivad olla kehtestatud keeldude, siduvate üldeeskirjade, lubade või muude meetmetena, mis on ette nähtud keskkonna, rahvatervise ja ühiskonna pikaajaliste ressursivajaduste kaitsmiseks.

Õigusaktide rakendamine on muu hulgas ebaõnnestunud seetõttu, et nõuete täitmise tagamise ja tõhusa juhtimise mehhanismid riigi, piirkonna ja kohalikul tasandil on nõrgad. Nõrgad mehhanismid on ka teguriks, mis põhjustab ebaausat konkurentsi ja majanduslikku kahju, näiteks maksutulude vähenemist, ning õõnestab üldsuse usaldust ELi õigusaktide tõhususe vastu.

Käesoleva teatise eesmärk on kõnealuseid mehhanisme tugevdada. See täiendab teatist „ELi õigus: parema kohaldamisega paremad tulemused“, milles komisjon määras kindlaks, kuidas suurendada üldisi jõupingutusi ELi õiguse kohaldamisel, rakendamisel ja täitmise tagamisel.

2.Vajadus tagada keskkonnanõuete täitmine

Liikmesriigid on kohustatud tegema heas usus koostööd ELi eesmärkide saavutamiseks . Euroopa Kohus on sellest tuletanud liikmesriikide ametiasutustele kehtiva nõude heastada ELi õiguse rikkumise õigusvastased tagajärjed ning nõude, mille kohaselt peab õigusaktide täitmise tagamine olema tõhus, proportsionaalne ja hoiatav . Seepärast peavad liikmesriikidel olema kehtestatud asjakohased mehhanismid, millega tagatakse ELi õigusaktidest tulenevate kohustuste täitmine.

Nõuete mittetäitmist võib esineda erinevatel põhjustel, sealhulgas selgusetus, eeskirjade puudulik mõistmine või puudulik omaksvõtmine, investeeringute puudumine, oportunism ja kuritegelikkus. Selle mõju keskkonnale, inimeste tervisele ja majandusele sõltub rikkumiste laadist, ulatusest ja püsivusest.

Praktikas kasutavad liikmesriigid nõuete täitmise tagamiseks mehhanisme, mis hõlmavad kolme laiemat sekkumise liiki (ühiselt „keskkonnanõuete täitmise tagamine“):

·nõuete täitmise edendamisega aidatakse kohustatud isikutel nõudeid täita selliste vahendite abil nagu suunised, korduma kippuvad küsimused ja kontaktpunktid;

·nõuete täitmise kontrollimisega selgitatakse välja kohustatud isikute toimimisviis ja iseloomustatakse seda ning tuvastatakse ja hinnatakse mis tahes nõuete mittetäitmist, kasutades keskkonnajärelevalvet ja muid kontrolle;

·järelmeetmed ja nõuete täitmise tagamine tuginevad haldus-, kriminaal- ja tsiviilõigusele ning nende eesmärk on peatada ja hoida ära nõuetele mittevastav käitumine, selle eest karistada ja saavutada heastamine ning soodustada nõuete täitmist.

Sellist sekkumist teostavad liikmesriikide eri ametiasutused. Kontrolliülesannet täitvad asutused teevad tavaliselt korrapäraseid või pistelisi kontrolle ja edendavad nõuete täitmist. Politseiametnikel ja riigiprokuratuuril on oluline roll tõsiste rikkumiste uurimisel ja nende eest süüdistuse esitamisel. Keskkonnanõuete täitmise tagamise ahelas võivad omavahel seotud olla mitmesugused asutused, sest inspektorid, tolli- ja politseiametnikud ning prokurörid teevad tõendite kogumisel ja süüdistuse esitamisel koostööd. Auditeerimisasutused võivad täita olulist ülesannet, uurides üldise nõuete rikkumise probleeme või konkreetsete asutuste tulemuslikkust.

Keskkonnanõuete täitmise tagamine vähendab ohtu, et mõni kohustatud isik ei täida oma kohustusi ning kahjustab sellega vee, õhu, elurikkuse, inimeste tervise ja majanduse olukorda. Nõuete täitmise tagamiseks hinnatakse nõuete mittetäitmise põhjuseid ja mõju ning kasutatakse kohustatud isiku käitumise mõjutamiseks kolme liiki sekkumise kohandatavat kombinatsiooni. See kontseptsioon on välja kujunenud aja jooksul koostöös näiteks liikmesriikide ja erialavõrgustike ekspertidega.

3.Probleemid

Keskkonnanõuete täitmise tagamise eest vastutavad liikmesriikide ametiasutused seisavad silmitsi arvukate probleemidega, mis on eelkõige järgmised: